

**Gradsko vijeće**

KLASA: 363-01/20-01/02

URBROJ: 2186/18-02/1-20-1

Ludbreg, 16. listopada 2020. godine. ***P R I J E D L O G***

Na temelju članka članka 33. Statuta Grada Ludbrega ("Službeni vjesnik Varaždinske županije" br. 23/09, 17/13, 40/13-pročišćeni tekst, 12/18, 55/18-pročišćeni tekst, 40/19,13/20) Gradsko vijeće Grada Ludbrega na 24. sjednici održanoj 16.listopada 2020.g., donosi

**O D L U K U**

**o poticanju uređenja nekretnina na području Grada Ludbrega**

**Članak 1.**

Odlukom o poticanju uređenja nekretnina na području Grada Ludbrega (u daljnjem tekstu: Odluka) uređuju se opći uvjeti, mjere i postupak za dodjelu bespovratnih novčanih sredstava (u daljnjem tekstu: poticaja) za uređenje nekretnina na području Grada Ludbrega.

**Članak 2.**

Grad Ludbreg će vlasnicima koji imaju nekretninu na području Grada Ludbrega, a na kojoj se nalazi stambeni objekt ili objekt kuće za odmor (klijet) u ruševnom stanju kojeg namjeravaju ukloniti, dodijeliti poticaj u visini 85 % troškova, a najviše 10.000,00 kuna.

Odobrena sredstva poticaja iz stavka 1. ovog članka doznačuju se na račun podnositelja zahtjeva/korisnika poticaja nakon dostave računa o izvršenoj usluzi uklanjanja građevine.

Poticaj po ovoj Odluci može se ostvariti samo jedanput.

**Članak 3.**

Korisnici poticaja iz ove Odluke obvezni su:

* podnijeti u Upravnom odjelu za financije i komunalni sustav Grada Ludbrega (u daljnjem tekstu: Upravni odjel) zahtjev za ostvarivanje poticaja iz članka 2. ove Odluke, prije početka uklanjanja građevine,
* u potpunosti ukloniti građevinu za koju je predan zahtjev za ostvarenje ove poticajne mjere
* sa nekretnine ukloniti sav građevinski i drugi otpad nastao tijekom rušenja objekata, na način propisan Zakonom i Odlukama Grada Ludbrega.

**Članak 4.**

Poticaji sukladno ovoj Odluci dodjeljuju se na temelju Javnog poziva koji objavljuje gradonačelnik Grada Ludbrega (u daljnjem tekstu: gradonačelnik).

Javni poziv iz stavka 1. ovog članka objavljuje se na internetskoj stranici Grada Ludbrega, [www.ludbreg.hr](http://www.ludbreg.hr) i traje do propisanog roka, odnosno do iskorištenja sredstava planiranih Proračunom Grada za tu namjenu.

Javni poziv za dodjelu poticaja sadrži:

* opće uvjete i kriterije za dodjelu poticaja,
* visinu poticaja koji se dodjeljuje,
* popis dokumentacije koju je potrebno priložiti,
* naziv tijela kome se podnosi prijava/zahtjev,
* rok za dostavu zahtjeva/prijava.

Za sudjelovanje u Javnom pozivu uz prijavu/zahtjev je potrebno dostaviti slijedeću dokumentaciju:

* presliku osobne iskaznice vlasnika nekretnine (podnositelja zahtjeva),
* za nekretnine koje se nalaze u suvlasništvu podnositelja, pismena suglasnost za rušenje svih suvlasnika,
* potvrdu Upravnog odjela da podnositelj zahtjeva nema dospjelih~~, a~~ nepodmirenih obveza prema Proračunu Grada Ludbrega,
* račun izdan od strane fizičke osobe obrtnika ili pravne osobe o izvršenoj usluzi uklanjanja predmetne građevine (nakon uklanjanja građevine),
* presliku kartice računa s vidljivim IBAN-om.

**Članak 5.**

Primljene prijave/zahtjeve razmatra Komisija za imovinsko-pravna pitanja Grada Ludbrega.

Komisija za imovinsko-pravna pitanja Grada Ludbrega provjerava da li prijava/zahtjev sadrži svu propisanu dokumentaciju i da li je u skladu s kriterijima iz Javnog poziva, te predlaže gradonačelniku donošenju odluke o dodjeli poticajnih sredstava, odnosno odluke odbijanju zahtjeva za dodjelu poticajnih sredstava i o tome pismeno obavještava podnositelja zahtjeva.

**Članak 6.**

Prije dodjele bespovratnog poticaja, vlasnik građevine dužan je srušiti objekt, a gradilište urediti te s gradilišta ukloniti sav građevinski i drugi otpad nastao rušenjem predmetnog objekta.

Ukoliko podnositelj zahtjeva/prijave ne dostavi u Upravni odjel račun izdan od strane fizičke osobe obrtnika ili pravne osobe o izvršenoj usluzi uklanjanja predmetne građevine, Grad Ludbreg neće isplatiti poticaj iz članka 2. ove Odluke.

**Članak 7.**

Prilikom uklanjanja građevina ne smije se utjecati na stabilnost okolnog i drugog zemljišta, odnosno na ispunjavanje temeljnih zahtjeva za druge građevine niti ugroziti život i zdravlje ili drugi javni interes.

**Članak 8.**

Po dovršetku svih radova, podnositelj zahtjeva dužan je u Upravni odjel dostaviti račun o izvršenoj usluzi uklanjanja građevine.

Temeljem dostavljenog računa o izvršenoj usluzi uklanjanja građevine i ostale propisane dokumentacije gradonačelnik Grada Ludbrega donosi Odluku o dodjeli bespovratnog poticaja za rušenje i uklanjanje građevine te će temeljem iste sredstva poticaja biti doznačena na IBAN podnositelja zahtjeva.

**Članak 9.**

Upravni odjel za financije i komunalni sustav Grada Ludbrega dužan je voditi evidenciju/registar o dodijeljenim poticajima temeljem ove Odluke.

**Članak 10.**

Kao prihvatljiv trošak priznaju se troškovi nastali rušenjem objekta iz članka 2. ove Odluke nastali od dana raspisivanja javnog poziva uz ispunjenje ostalih uvjeta utvrđenih ovom Odlukom.

**Članak 11.**

Ova Odluka stupa na snagu osmog dana od dana objave "Službenom vjesniku Varaždinske županije".

Predsjednik Gradskog vijeća

Antun Šimić

**OBRAZLOŽENJE PRIJEDLOGA**

**Odluke o poticanju uređenja nekretnina na području Grada Ludbrega**

Na području Grada Ludbrega se konstantno radi na postupcima kojima se građane upućuje da urede svoje parcele sukladno Odluci o komunalnom redu Grada Ludbrega, a s ciljem općeg uređenja i izgleda naselja.

U zadnje vrijeme je primijećeno da se povećao broj stambenih objekata koji se nalaze u ruševnom stanju zbog dugogodišnjeg nekorištenja, iako se samo okolno zemljište uređuje. Kako sam postupak rušenja iziskuje dosta velike troškove, Grad Ludbreg želi ovom Odlukom i financijskim sredstvima dati poticaj vlasnicima takvih objekata da ih uklone.

Smatramo da bi ta mjera u obliku financijske pomoći utjecala u konačnici na samo uređenje i općeniti izgled samih naselja koja su u sastavu Grada Ludbrega.

Gradskom vijeću Grada Ludbrega predlaže se usvajanje ove Odluke.